MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet led vedrørende Fælles holdning fastlagt af Rådet med henblik på vedtagelse af Europa-Parlamentets og Rådets direktiv om ændring af direktiv 97/68/EF om indbyrdes tilnærmelse af medlemsstaternes lovgivning om foranstaltninger mod emission af forurenende luftarter og partikler fra forbrændingsmotorer til montering i mobile ikke-vejgående maskiner (gnisttændingsmotorer)

2000/0336 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet led vedrørende Fælles holdning fastlagt af Rådet med henblik på vedtagelse af Europa-Parlamentets og Rådets direktiv om ændring af direktiv 97/68/EF om indbyrdes tilnærmelse af medlemsstaternes lovgivning om foranstaltninger mod emission af forurenende luftarter og partikler fra forbrændingsmotorer til montering i mobile ikke-vejgående maskiner (gnisttændingsmotorer)

1. Baggrund

Dato for forslagets forelæggelse for Europa-Parlamentet og Rådet (dokument KOM(2000) 840 endelig - COD 2000/0336): // 18. december 2000

Dato for Det Økonomiske og Sociale Udvalgs udtalelse: // 11. juli 2001

Dato for Europa-Parlamentets udtalelse ved førstebehandlingen: // 2. oktober 2001

Dato for vedtagelse af politisk enighed: // 29. oktober 2001

Dato for vedtagelse af den fælles holdning: // 25. marts 2002

2. Formålet med Kommissionens forslag

Forslaget har til formål at udvide anvendelsesområdet for det gældende direktiv om emissioner fra motorer med kompressionstænding til montering i ikke-vejgående maskiner (direktiv 97/68/EF) så det også kommer til at omfatte gnisttændingsmotorer (plæneklippere, kædesave, hækklippere, kanttrimmere, pumper, generatorer mv.). Der produceres årligt ca. 25 mio. af sådanne motorer på verdensplan, og de tegner sig for 10-15% af de samlede VOC emissioner i Fællesskabet. Ændringsforslaget bidrager til at nå målene for luftkvaliteten, især hvad angår ozondannelse.

Forslagets hovedelementer er:

* Der skal gælde to trin af grænseværdier fra 18 måneder efter direktivets ikrafttrædelse (trin I) og 2004-2010 afhængig af motorklasse (trin II)

* Et system med udjævning og hensættelse og særlige ordninger for mindre fabrikanter og mindre motortyper for at opnå overensstemmelse på verdensplan.

3. Bemærkninger til den fælles holdning

3.1 Almindelige bemærkninger

Parlamentets ordfører, Bernd Lange, og det belgiske formandskab var blevet enige om at gøre en indsats for at nå til enighed ved førstebehandlingen, hvilket næsten lykkedes. Europa-Parlamentet vedtog ved førstebehandlingen den 1.-4. oktober 21 ændringer. 8 heraf var om fjernelse af udjævnings- og hensættelsesssystemet, som Kommissionen havde foreslået. De andre ændringer var hovedsagelig at fremskynde gennemførelsesdatoerne og medtage medlemsstaternes muligheder for at anvende mærkningsmæssige og økonomiske tilskyndelser for at fremme markedsføringen af produkter, der opfylder trin II-normer, inden de bliver obligatoriske.

Den ændring, der ved førstebehandlingen hindrede enighed, vedrørte tidsubegrænsede undtagelser fra lovgivningen for en række totaktsmaskiner - trin I såvel som trin II.

Den fælles holdning tager alle de ændringer i betragtning, som Europa-Parlamentet vedtog ved førstebehandlingen. Rådet godkendte ikke Europa-Parlamentets ændring 18 og 22 om muligheden for at anvende mærkningsmæssige og økonomiske tilskyndelser. Rådets mente, at denne tekst ikke var nødvendig, da det allerede er dækket i traktaten. Desuden blev Europa-Parlamentets ændring 29 afvist. Denne ændring omfattede en række ikke tidsbestemte undtagelser fra trin II. Sådanne undtagelser ville navnlig have begrænset lovgivningens miljømæssige fordele. I stedet vedtog Rådet den løsning, som ordføreren foreslog i ændring 30, nemlig at give Kommissionen mulighed for at indføre tidsbegrænset undtagelse gennem udvalgsproceduren. Kommissionen erklærede ligeledes, at den havde til hensigt at fremsætte forslag om nødvendige undtagelser i god tid, før trin II træder i kraft.

3.2 Kommissionens mening om den fælles holdning

På Europa-Parlamentets plenarmøde godkendte Kommissionen alle Parlamentets ændringer undtagen ændring 29 om undtagelser for bestemte motorer. Den 26. oktober 2001 vedtog Kommissionen et ændret forslag, der indeholder alle de ændringer, der blev godkendt på plenarmødet.

Rådets beslutning om at indarbejde Europa-Parlamentets ændring 30 i stedet for ændring 29 støttes af Kommissionen som en god kompromisløsning, når nu hensættelses- og udjævningssystemet var blevet afvist. Det vil give mulighed for at undersøge mere detaljeret, hvilke undtagelser der egentlig er nødvendige, og hvilke miljøvirkninger sådanne undtagelser vil få.

Udeladelse af teksten om økonomiske incitamenter og mærkning falder i tråd med Kommissionens oprindelige forslag. Den af Europa-Parlamentet foreslåede tekst ville have været acceptabel for Kommissionen, men for denne slags udstyr er det ikke sandsynligt, at der overhovedet vil blive brugt økonomiske incitamenter. Derfor havde Kommissionen ikke dette aspekt med i det oprindelige forslag.

4. KONKLUSION

Kommissionen er generelt tilfreds med den fælles holdning og finder, den er et udmærket kompromis. Rådet og Parlamentet afviste det hensættelses- og udjævningssystem, som Kommissionen foreslog, men det er blevet erstattet af en udvalgsprocedure for at udelukke noget udstyr, hvor der er problemer med overensstemmelse, uden at de overordnede miljøresultater derved påvirkes i væsentlig grad. Kommissionen kan derfor acceptere og støtter den vedtagne fælles holdning og opfordrer de to institutioner til så hurtigt som muligt at nå til enighed om dette ændrede direktiv.